НыбжьыщIэ 200-м нэблагъэ хэту
Бахъсэн куейм хыхьэ Къубэ-Тэбэ къуажэм щригъэкIуэкIа «Кавказ джэгухэр» район фестивалым нэхъыфIхэр наIуэ щыхъуащ. Абы хэта спортсмен 200-м нэблагъэр спорт лIэужьыгъуэу 8-кIэ зэпеуащ.
— Муниципальнэ зэгухьэныгъэхэм ящыщу япэу «Кавказ джэгухэр» зэхэзыублар Бахъсэн куейрщ. Абы щхьэусыгъуэ иIэщ. Фи спортсменхэм ящыщ куэдым фестивалым и кавказ ищхъэрэ Iыхьэм текIуэны-гъэхэр къыщахьащ, — жиIащ КъБР-м спортымрэ туризмэмкIэ и министерствэм физическэ щэнхабзэмрэ спортымрэ зегъэужьынымкIэ и къудамэм и унафэщI Анаев Аслъэн.
Район зэхьэзэхуэр къыщызэIуахым спортсменхэм ехъулIэныгъэхэр зыIэрагъэхьэмэ зэригуапэр яжриIащ район администрацэм и тхьэмадэм и къуэдзэ Iэхъуэбэч Анзор. БашкIэ зекIуэным щытекIуащ Кыщпэк къуажэм щыщ Къанкъул Ислъам, кIапсэкIэ дэпщеиным бжьыпэр щиубыдащ Къубэ-Тэбэ и лIыкIуэ Гугъуэт Тимур, шабзэкIэ уэным Согуэ Риммэрэ (Зеикъуэ) Мэлбахъуэ Мухьэмэдрэ (Къубэ-Тэбэ) я хьэрхуэрэгъухэм ефIэкIащ. Къару троеборьем щытекIуащ ПщыхьэщIэ Iэхьед (Къулъкъужын Ищхъэрэ), КIасэ Азэмэт (Къубэ-Тэбэ) хьэлъэ гъэIэпхъуэнымкIэ зэпеуэм къыпэлъэща къахэкIакъым. Армспорт зэхьэзэхуэм бжьыпэр щаубыдащ ТхьэмылIокъуэ Ислъам (кг 80-м щIигъу зи хьэлъагъ, Бахъсэненкэ), Шыбзыхъуэ Елдар (кг 80, Ислъэмей), Къуэдзокъуэ Анзор (кг 65-рэ, Зеикъуэ). Пелуанхэм я деж щытекIуащ килограмм 50-р 62-рэ къэзыIэта зеикъуэдэс Хьэмырзэ Мухьэмэд. КIапсэ зэпекъум Зеикъуэ щыщхэм бжьыпэр щаубыдащ, Куба и командэ къыхэхам етIуанэ, кыщпэкдэсхэм ещанэ увыпIэхэр ялъысащ.
Фестивалым щытекIуахэм Бахъсэн районым и спорт комитетым и щIыхь тхылъхэр, кубокхэмрэ медалхэмрэ иратащ. АдэкIэ ахэр хэтынущ «Кавказ джэгухэм» и республикэ зэпеуэм.
Алокъуэ Аринэ.
